Lukuaika noin 1 min

M05 maastokuvion mallisuoja poistuu, joten armeijatavarakauppa Varusteleka juhlistaa tätä julkaisubileillä myymälässään.

Varusteleka kertoo julkaisubileiden huipentuvan puolilta öin, jolloin mallisuoja poistuu ja Varusteleka aloittaa omien Särmä TST M05 -kuvioitujen pukujen ja asusteiden myynnin.

Julkaisubileet järjestetään 25. syyskuuta Ruosilantie 2:ssa.

Varustelekan Särmä TST -tuoteperhe on suunnattu sotilas- ja reserviläiskäyttöön. Varusteleka kertoo, että se ei aio tehdä täysin tarkkoja kopioita Puolustusvoimien M05-vaatteista.

”Sen sijaan teemme niihin mahdollisuuksien rajoissa pieniä parannuksia ja muutoksia. Tämä päätös tehtiin muutamasta syystä, toinen moraalinen ja toinen tietenkin kaupallinen”, yritys kertoo tiedotteessa.

Moraalinen syy Varustelekan mukaan on se, että suomalaiset maastopuvut eivät ole maailman huipputasoa, ja malleissa on ontuvia yksityiskohtia. Yleisilme on määrä kuitenkin pitää samanlaisena.

”Olisi yksinkertaistesti typerä tehdä väkisin tavalla tai toisella huonoa tavaraa, kun samalla rahalla saisi korjattua joitain ongelmakohtia”, Varusteleka huomauttaa.

Kaupallinen syy puolestaan on se, että yritys ei halua ryhtyä väkisin hintakilpailuun alan muutaman toimijan kanssa.

Varustelekan suunnitelmissa on tuottaa myöhemmin myös kokonaan omia M05-vaatemallejaan maastokuvion mallisuojan vapautumisen jälkeen.

Kaiken kaikkiaan Varusteleka kiittelee M05-maastokuvion mallisuojan poistumista.

Mallisuojan poistuminen on yrityksen mukaan ”merkittävä mahdollisuus puolustusvoimille rakentaa brändiä ja ottaa selkeä mediavoitto suuren yleisön edessä. Me teimme tämän hienon kuvion, ja nyt koko kansa saa jengillä olla ylpeä siitä”.

Varusteleka on perustettu vuonna 2003. Kauppa palvelee asiakkaitaan maailmanlaajuisesti sekä verkkokaupan kautta, että Helsingin Konalassa sijaitsevan myymälän kautta. Varusteleka työllistää noin 60 henkeä.